Folketing
2008-02-19

Forslaget her er jo en del af revisionen af østaftalen, og som forligsparti støtter vi det selvfølgelig. Jeg synes, det er fornuftigt, at der oprettes et register for alle udenlandske tjenesteydere og deres ansatte i Danmark. Det er så i den forbindelse, at jeg synes det bør nævnes her, at østaftalen i almindelighed har ført til, at danske virksomheder har måttet se opgaver gå til udenlandske konkurrenter, der opererer i Danmark, fordi det har været så vanskeligt og ufleksibelt at skaffe udenlandsk arbejdskraft. Men inden man så maler fanden på væggen, må man sige, at der er lige så mange nordiske virksomheder registreret i Danmark, som der er virksomheder fra resten af EU, og derfor er det altså ikke nogen alarmerende tilstand. Det synes jeg er væsentligt at have med i den her debat, hvor jeg synes at der er meget åndemaneri og mange spøgelser, der bliver trukket frem, selv om det knap nok er højlys dag længere.